b'\n_START_ARTICLE_\nKirill Tulupov\n_START_SECTION_\nSeuraura\n_START_PARAGRAPH_\nTulupov on Spartak Moskovan kasvatti. H\xc3\xa4n pelasi kuitenkin ensimm\xc3\xa4iset miesten pelins\xc3\xa4 17-vuotiaana Ven\xc3\xa4j\xc3\xa4n toiseksi korkeimmalla sarjatasolla Vys\xc5\xa1aja Ligan Neftjanik Leninogorskissa kaudella 2005\xe2\x80\x932006. New Jersey Devils varasi Tulupovin kolmannella kierroksella 67. pelaajana NHL:n varaustilaisuudessa 2006. Samana kes\xc3\xa4n\xc3\xa4 h\xc3\xa4net varasi my\xc3\xb6s QMJHL-joukkue Chicoutimi Saguen\xc3\xa9ens 19. pelaajana CHL:n varaustilaisuudessa. Tulupov siirtyi joukkueeseen kaudeksi 2006\xe2\x80\x932007. Kesken kauden 2007\xe2\x80\x932008 Saguen\xc3\xa9ens kauppasi h\xc3\xa4net Victoriaville Tigresiin._NEWLINE_Kaudeksi 2009\xe2\x80\x932010 Tulupov palasi Eurooppaan ja siirtyi Slovakian Extraligassa pelanneen HC Slovan Bratislavan riveihin. H\xc3\xa4nen ensimm\xc3\xa4inen miesten p\xc3\xa4\xc3\xa4sarjakautensa toi 45 runkosarjaottelussa tehot 1+7=8 ja 14 playoff-ottelussa yhden maalin. Tulupov eteni Slovanin kanssa aina Extraligan finaaleihin, mutta mestaruuden vei kuitenkin HC Ko\xc5\xa1ice otteluvoitoin 4-2. Kaudeksi 2010\xe2\x80\x932011 h\xc3\xa4n palasi kotimaahansa, jossa Tulupov aloitti kautensa kasvattajaseuransa Spartak Moskovan KHL-joukkueessa pelaten siell\xc3\xa4 nelj\xc3\xa4 ottelua. H\xc3\xa4net l\xc3\xa4hetettiin kuitenkin VHL-joukkue HK Krylja Sovetoviin. Marraskuussa 2010 Spartak purki Tulupovin sopimuksen ja h\xc3\xa4n siirtyi samalla jatkamaan VHL-uraansa Molot-Prikamje Permin paitaan. Loppukaudella Tulupov siirtyi Kazakstanin mestaruussarjan Saryarka Karagandaan._NEWLINE_Lokakuussa 2011 Tulupov siirtyi ammattilaistry-out -sopimuksella AHL-joukkue Oklahoma City Baronsiin, jonne h\xc3\xa4n sai loppukauden 2011\xe2\x80\x932012 kattaneen jatkosopimuksen joulukuussa. Tulupovin tulokaskausi toi 33 runkosarjaottelussa tehot 1+7=8 sek\xc3\xa4 71 j\xc3\xa4\xc3\xa4hyminuuttia. Lokakuussa 2012 h\xc3\xa4n siirtyi KHL-joukkue Avtomobilist Jekaterinburgiin oltuaan ilman sopimusta alkukauden 2012\xe2\x80\x932013. Marraskuussa seura kuitenkin kauppasi Tulupovin Amur Habarovskiin. H\xc3\xa4n pelasi KHL:ss\xc3\xa4 kauden aikana kaikkiaan 19 runkosarjaottelua tehden kaksi sy\xc3\xb6tt\xc3\xb6pistett\xc3\xa4, kunnes Tulupov siirtyi helmikuussa 2013 taas Pohjois-Amerikkaan ja CHL-joukkue Arizona Sundogsin paitaan._NEWLINE_Kauden 2013\xe2\x80\x932014 kynnyksell\xc3\xa4 Tulupov teki sopimuksen ECHL-joukkue Gwinnett Gladiatorsin kanssa. Helmikuussa 2014 h\xc3\xa4n siirtyi loppukaudeksi Tanskan Metal Ligaenin Frederikshavn White Hawksiin. Tulupov voitti koko kev\xc3\xa4\xc3\xa4n 2014 pudotuspelien j\xc3\xa4\xc3\xa4hyp\xc3\xb6rssin 57 minuutillaan. H\xc3\xa4n voitti kauden p\xc3\xa4\xc3\xa4tteeksi pronssia. Kaudeksi 2014\xe2\x80\x932015 Tulupov palasi KHL:\xc3\xa4\xc3\xa4n ja siirtyi Vitjaz Podolskin riveihin. Vain yhden siell\xc3\xa4 pelatun ottelun j\xc3\xa4lkeen Tulupov palasi marraskuussa 2014 ECHL:\xc3\xa4\xc3\xa4n ja siirtyi Wichita Thunderin riveihin. Kauden j\xc3\xa4lkeen h\xc3\xa4n teki sopimuksen Orlando Solar Bearsin kanssa, mutta seura kauppasi Tulupovin oikeudet kuitenkin heti t\xc3\xa4m\xc3\xa4n j\xc3\xa4lkeen Rapid City Rushiin kes\xc3\xa4kuussa 2015. Hein\xc3\xa4kuussa h\xc3\xa4n teki Rushin kanssa vuoden mittaisen sopimuksen. Lokakuussa Tulupov j\xc3\xa4tti joukkueen kuitenkin vain yhden pelaamansa ottelun j\xc3\xa4lkeen. H\xc3\xa4n vietti loppukauden kanadalaisen LNAH-liigan Rivi\xc3\xa8re-du-Loup 3L:ss\xc3\xa4, jossa Tulupov voitti mestaruuden._NEWLINE_Huhtikuussa 2016 Tulupov siirtyi try-outille SM-liigajoukkue H\xc3\xa4meenlinnan Pallokerhoon. Elokuussa h\xc3\xa4nen koejaksoaan jatkettiin vuoden loppuun, kun Tulupovin edellisell\xc3\xa4kin kaudella vaivannut nilkkavamma vaatii leikkaushoitoa. H\xc3\xa4n palasi kaukaloihin lokakuussa ja Tulupov pelasi seitsem\xc3\xa4n ottelua tehden yhden sy\xc3\xb6tt\xc3\xb6pisteen, kunnes h\xc3\xa4nen koejaksonsa p\xc3\xa4\xc3\xa4tettiin jo marraskuussa.\n_START_SECTION_\nMaajoukkueura\n_START_PARAGRAPH_\nTulupov pelasi alle 18-vuotiaiden MM-kilpailuissa vuonna 2006.'